《次韵段季裕惠诗二首 其一》
宋代·王庭圭

久战词场力未衰，毫端珠璧粲离离。气如八尺九花马，人似千年五聚龟。

国士无双君自有，痴儿不了我先知。七年留滞沅湘道，忽咏青山独往诗。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。